
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  12 februarie 2014             

Pl – x 582/2013                     


AVIZ

asupra propunerii legislative privind transmiterea unui teren din domeniul public al statului şi din administrarea Agenţiei Domeniilor Statului în domeniul public al comunei Manasia, judeţul Ialomiţa, şi în administrarea Consiliului Local al Comunei Manasia, judeţul Ialomiţa, în vederea extinderii cimitirului situat în satul Manasia
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea privind transmiterea unui teren din domeniul public al statului şi din administrarea Agenţiei Domeniilor Statului în domeniul public al comunei Manasia, judeţul Ialomiţa, şi în administrarea Consiliului Local al Comunei Manasia, judeţul Ialomiţa, în vederea extinderii cimitirului situat în satul Manasia,  trimisă cu adresa nr. Pl x 582 din 16 decembrie 2013 şi înregistrată cu nr. 4c-11/1564 din 17 decembrie 2013.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă la data de 9 decembrie 2013.
Guvernul României a transmis un punct de vedere cu nr. 2102 din 8 noiembrie 2013 prin care nu susţine adoptarea iniţiativei legislative.
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din 12 februarie 2014.

Propunerea legislativă  are ca obiect de reglementare transmiterea unui teren cu suprafaţa de 22.854 m2 din domeniul public al statului şi din administrarea Agenţiei Domeniilor Statului în domeniul public al comunei Manasia, judeţul Ialomiţa, şi în administrarea Consiliului Local al Comunei Manasia, în vederea extinderii cimitirului situat în satul Manasia.
Membrii comisiei au examinat iniţiativa legislativă supusă avizării, expunerea de motive, punctul de vedere al Guvernului şi avizul favorabil, cu observaţii şi propuneri al Consiliului Legislativ nr. 759 din 22 iulie 2013.
Cu ocazia dezbaterilor s-a constatat că, potrivit Legii nr. 287/2009 privind Codul civil, republicată, cu modificările şi completările ulterioare, darea în administrare a unui bun din domeniul public se realizează, după caz, prin hotărâre a Guvernului, a consiliului judeţean sau a consiliului local şi nu prin lege. Prin urmare, ar fi trebuit să fie iniţiat un proiect de hotărâre a Guvernului care să fie însoţit de hotărârea consiliului local, în condiţiile în care imobilul în cauză nu face parte din categoria imobilelor cu regim stabilit prin lege. De asemenea, s-a apreciat că proiectul de act normativ ar fi trebuit să fie însoţit de un extras de Carte funciară în formă actualizată care să ateste situaţia juridică actuală a imobilului în cauză.
În urma dezbaterilor, Comisia juridică, de disciplină şi imunităţi a hotărât, cu majoritate de voturi, (4 voturi împotrivă) avizarea negativă a  propunerii legislative privind transmiterea unui teren din domeniul public al statului şi din administrarea Agenţiei Domeniilor Statului în domeniul public al comunei Manasia, judeţul Ialomiţa, şi în administrarea Consiliului Local al Comunei Manasia, judeţul Ialomiţa, în vederea extinderii cimitirului situat în satul Manasia.
În raport de obiectul şi conţinutul reglementării, propunerea legislativă face parte din categoria legilor organice. 
            VICEPREŞEDINTE,                                   SECRETAR,

          Ciprian Nicolae NICA                    Theodor-Cătălin NICOLESCU                         

Consilier parlamentar, Paul Şerban

